b'\n_START_ARTICLE_\nSlavenka Drakuli\xc4\x87\n_START_PARAGRAPH_\nSlavenka Drakuli\xc4\x87 (Rijeka, 4. srpnja 1949.) hrvatska knji\xc5\xbeevnica i novinarka, \xc5\xbeivi u Stockholmu i Zagrebu.\n_START_SECTION_\nStvarala\xc5\xa1tvo\n_START_PARAGRAPH_\nPored mnogih pri\xc4\x8da i eseja, Slavenka Drakuli\xc4\x87 objavila je \xc5\xa1est romana i pet publicisti\xc4\x8dkih knjiga, koje su prevedene na vi\xc5\xa1e od dvadeset europskih i svjetskih jezika. Uz povremene boravke u inozemstvu, od kraja 1960-ih \xc5\xbeivi i radi u Zagrebu, te je dio njezina spisateljskog rada posve\xc4\x87en zagreba\xc4\x8dkim temama, dok se u cjelini za njezin opus mo\xc5\xbee kazati da je vezan uz problematiku suvremene hrvatske stvarnosti, bilo da je rije\xc4\x8d o razini egzistencije pojedinca, bilo da se radi o kontekstualizaciji Hrvatske unutar iskustva drugih tranzicijskih zemalja._NEWLINE_Hologrami straha (1987.), njezin prvi roman, otvara ciklus autobiografske i biografske pripovjedne proze, koji \xc4\x8dine romani Mramorna ko\xc5\xbea, Bo\xc5\xbeanska glad, Kao da me nema (po kojem je snimljen istoimeni film), Frida ili o boli._NEWLINE_Autobiografski sadr\xc5\xbeaji, koji obilje\xc5\xbeavaju pripovjedni opus S. Drakuli\xc4\x87, uklju\xc4\x8duju\xc4\x87i i njezine novinske \xc4\x8dlanke, eseje i pri\xc4\x8de, odre\xc4\x91eni su prela\xc5\xbeenjem iz dokumentarnoga u fikcionalno, iz osobnoga i intimnoga, u op\xc4\x87e i javno. U svim romanima Slavenke Drakuli\xc4\x87 sredi\xc5\xa1nja je tema \xc5\xbeensko tijelo \xe2\x80\x93 tijelo koje je izlo\xc5\xbeeno pogledu izvana, vanjskom oku, izlo\xc5\xbeeno opasnosti, nekoj vrsti krajnjih, radikalnih stanja. Umjesto bolesti, govori o silovanju, ljubavnoj strasti, kanibalizmu._NEWLINE_U posljednjem objavljenom romanu, Frida ili o boli tema je umjetni\xc4\x8dka transformacija iskustva bolesti na primjeru \xc5\xbeivota slikarice Fride Kahlo. U njezinim romanima spajaju se sve temeljne odrednice \xc5\xbeenskog teksta: \xc5\xbeenski glas iz \xc5\xbeenske vizure pripovijeda o specifi\xc4\x8dno \xc5\xbeenskom iskustvu._NEWLINE_Publicisti\xc4\x8dku karijeru Slavenka Drakuli\xc4\x87 zapo\xc4\x8dela je knjigom feministi\xc4\x8dkih eseja Smrtni grijesi feminizma (1984.), kultne knjige hrvatskog feminizma. U smislu javnoga anga\xc5\xbemana, Slavenka Drakuli\xc4\x87 ima izrazito osvije\xc5\xa1tenu poziciju da je svako (osobno) djelovanje ujedno i politi\xc4\x8dko. Stoga je njezinom knji\xc5\xbeevnom opusu supripadna i feministi\xc4\x8dka publicisti\xc4\x8dka djelatnost. U cjelini njezina publicisti\xc4\x8dkog rada, rije\xc4\x8d je o analiti\xc4\x8dko-publicisti\xc4\x8dkom stilu izrazito obilje\xc5\xbeenom polemi\xc4\x8dkim kontekstom, koji se bavi klju\xc4\x8dnim temama hrvatske stvarnosti, posebno nakon pada komunizma._NEWLINE_How We Survived Communism and Even Laughed, Balkan Express i Cafe Europa, postali su u hrvatskom izdanju dijelovi trilogije Kako smo pre\xc5\xbeivjeli komunizam, Kako smo pre\xc5\xbeivjeli rat i Kako smo pre\xc5\xbeivjeli postkomunizam._NEWLINE_I najmanji detalji iz na\xc5\xa1ih dnevnih \xc5\xbeivota ulaze u pri\xc4\x8du Slavenke Drakuli\xc4\x87, ili postaju povodom za razmi\xc5\xa1ljanje o onome kako \xc5\xbeivimo i \xc5\xa1to nam se zapravo u \xc5\xbeivotu zbiva. U smislu formalnih osobina, u tim se tekstovima gubi granica izme\xc4\x91u eseja i pri\xc4\x8da, jer se u njima istovremeno i pripovijeda i opisuje i reflektira. Izuzetan smisao za detalje, za prepoznavanje neke na prvi pogled bezna\xc4\x8dajne pojedinosti koja \xc4\x87e postati sredi\xc5\xa1njom slikom pri\xc4\x8de, osnovno je obilje\xc5\xbeje pripovjednoga stila Slavenke Drakuli\xc4\x87 u kratkoj formi, kojom je osvojila naj\xc5\xa1iru svjetsku publiku._NEWLINE_Prevagu op\xc4\x87eg nad pojedina\xc4\x8dnim Slavenka Drakuli\xc4\x87 ponajprije razotkriva u pri\xc4\x8dama o komunisti\xc4\x8dkom razdoblju, na \xc4\x8dije oblike svakodnevnog \xc5\xbeivota danas uglavnom gledamo s ironijom. Poseban uspjeh do\xc5\xbeivjela je njezina knjiga Oni ne bi ni mrava zgazili, koja govori o ratu i posljedicama rata na sudbine pojedinca, o zlo\xc4\x8dinima i odnosu zlo\xc4\x8dinca i \xc5\xbertve. Knjiga Tijelo njezina tijela govori o doniranju organa radi spa\xc5\xa1avanja \xc5\xbeivota drugih._NEWLINE_Udata je za \xc5\xa1vedskog novinara Richarda Swartza.'